রাজ্যে অনিয়ন্ত্রিত টোটো চলাচলে বাড়ছে যানজট, রেজিস্ট্রেশন বাধ্যতামূলক করার পথে পরিবহন দফতর

নদিয়া: বিভিন্ন শহরে অনিয়ন্ত্রিত টোটো (Toto) চলাচল পরিণত হয়েছে বড়সড় সমস্যায়। রাস্তা দখল ও অনিয়মিত থামা–চলা থেকে প্রতিদিনই তৈরি হচ্ছে তীব্র যানজট। অভিযোগ, পরিবহন দফতরের কাছে কত টোটো রাস্তায় চলাচল করছে, তার সঠিক কোনো পরিসংখ্যান নেই। শহরবাসীর দাবি, নিয়ন্ত্রণহীন টোটোই যানজটের অন্যতম প্রধান কারণ (District news)।

এই পরিস্থিতিতে টোটোগুলিকে রেজিস্ট্রেশনের আওতায় আনতে তৎপর হয়েছে রাজ্য পরিবহন দফতর। পরিবহনমন্ত্রী স্নেহাশিস চক্রবর্তী জানান, বিভিন্ন লোকাল গ্যারেজে অনিয়মিতভাবে টোটো তৈরি করে বাজারে ছাড়া হচ্ছে, যা নিরাপত্তার দিক থেকেও চিন্তার। মাত্র ১,৬৪৫ টাকা ফি দিয়ে রেজিস্ট্রেশন করানোর অনুরোধ করেছেন তিনি। তাঁর অভিযোগ, কিছু রাজনৈতিক দল এই উদ্যোগ নিয়ে বিভ্রান্তি ছড়াচ্ছে।

আরও পড়ুন: মিনি দীঘা বেনাপুর চর ধীরে ধীরে তলিয়ে যাচ্ছে, পর্যটকদের সুবিধায় উদ্যোগ পঞ্চায়েতের

মন্ত্রী আরও জানান, সরকারের উদ্দেশ্য টোটো চলাচল বন্ধ করা নয়, বরং নিয়ন্ত্রিত ও স্বাস্থ্যকর পরিবহন ব্যবস্থা নিশ্চিত করা। রেজিস্ট্রেশন করতে গিয়ে কেউ অতিরিক্ত টাকা চাইলে সরাসরি তাঁকে জানানোর আহ্বান জানান তিনি।

এ ছাড়া জাতীয় সড়কে টোটো নিষিদ্ধ—হাইকোর্টের এই নির্দেশ থাকা সত্ত্বেও এখনও কিছু টোটো চলছে বলে অভিযোগ। এই অনিয়ম রুখতে পুলিশ প্রশাসনকে কঠোর ভূমিকা নেওয়ার নির্দেশ দেওয়া হয়েছে বলে জানান পরিবহনমন্ত্রী।